Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo zahraničných vecí a európskych záležitostí Slovenskej republiky 

2.	Názov zmluvy: Návrh na uzavretie Dohody medzi vládou Slovenskej republiky a Prípravnou komisiou pre Organizáciu Zmluvy o všeobecnom zákaze jadrových skúšok o vzájomnej spolupráci pri výcviku a realizácii činností komisie týkajúcich sa inšpekcií na mieste 

3.	Účel a predmet zmluvy a jeho úprava v právnom poriadku Slovenskej republiky:
SR ratifikovala Zmluvu o všeobecnom zákaze jadrových skúšok dňa 3. marca 1998. Zmluva zatiaľ nenadobudla účinnosť. Do nadobudnutia účinnosti zmluvy Prípravná komisia Organizácie Zmluvy o všeobecnom zákaze jadrových skúšok je, v súlade s odsekom 12 písmeno a) a odsekom 13 rezolúcie zriaďujúcej Prípravnú komisiu, zodpovedná za prípravu verifikačného systému zmluvy a za prípravu inšpekčných postupov tak, aby v čase nadobudnutia platnosti zmluvy bol verifikačný systém zmluvy plne prevádzkyschopný, a aby inšpekčné postupy boli vypracované. 

SR organizovala v minulosti 8 výcvikových a školiacich aktivít, ktorých účelom bolo vyškoliť budúcich inšpektorov s cieľom osvojiť si inšpekčné zručnosti, a rovnako využívať tieto aktivity na testovanie zariadení, ktoré budú využívané počas inšpekcií na mieste (t.j. na území danej zmluvnej strany). Tieto aktivity boli vysoko hodnotené tak účastníkmi ako aj PTS CTBTO. 

SR má záujem, aby sa výcvikové aktivity, resp. aktivity spojené s budúcimi inšpekciami konali na našom území aj v budúcnosti. Uzatvorením medzinárodnej dohody sa vytvoria rámcové podmienky pre organizovanie podobných aktivít a zároveň sa vytvára priestor aj pre rozšírenie tejto spolupráce v oblastiach, o ktoré PTS CTBTO prejaví záujem. 

Z právneho hľadiska pôjde - po súhlasnom rozhodnutí Národnej Rady SR - o medzinárodnú zmluvu, ktorá má podľa článku 7 ods. 5 Ústavy SR prednosť pred zákonmi. 

4.	Priama úprava práv alebo povinností fyzických osôb alebo právnických osôb:
Článok 11, článok 12 dohody. 

5.	Úprava predmetu medzinárodnej zmluvy v práve EÚ:
V práve EÚ je predmet dohody upravený v primárnom práve EÚ (čl. 28 ods. 1 Zmluvy o EÚ), ako aj v sekundárnom práve EÚ (Rozhodnutie Rady 2014/861/SZBP z 1. decembra 2014, ktorým sa mení rozhodnutie 2012/699/SZBP o podpore Únie pre činnosti prípravnej komisie Organizácie Zmluvy o všeobecnom zákaze jadrových skúšok s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia; Rozhodnutie Rady 2012/699/SZBP z 13. novembra 2012 o podpore Únie pre činnosti prípravnej komisie Organizácie Zmluvy o všeobecnom zákaze jadrových skúšok s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia). 
Predmetná dohoda je v úplnej zhode s právom EÚ. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
V súlade s čl. 7 ods. 4 Ústavy Slovenskej republiky je dohoda medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. 

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
V súlade s čl. 7 ods. 5 Ústavy Slovenskej republiky je dohoda medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Vykonávanie predmetnej dohody je v SR dostatočne zabezpečené jej prednosťou pred zákonmi. 
Vykonávanie dohody sa dotýka tých právnych predpisov, ktoré poskytujú príslušné výsady a imunity osobám a organizáciám podľa medzinárodného práva. 
Vykonávanie dohody si nevyžiada prijatie novej ani úpravu existujúcej legislatívy SR.